Epistula IV,19 

C. PLINIUS CALPURNIAE HISPULLAE SUAE S. 
Cum sis pietatis exemplum,

fratremque optimum et amantissimum tui pari caritate dilexeris,

filiamque eius ut tuam diligas,

nec tantum amitae ei affectum verum etiam patris amissi repraesentes,

non dubito

maximo tibi gaudio fore

cum cognoveris

dignam patre dignam te dignam avo evadere.


Summum est acumen, 
summa frugalitas; 
amat me, 
quod castitatis indicium est. 


Accedit his studium litterarum, 
quod ex mei caritate concepit. 
Meos libellos habet, 
lectitat, 
ediscit etiam. 
Qua illa sollicitudine, 
cum videor acturus, 
quanto, 
cum egi, 
gaudio afficitur! 


Disponit, 
qui nuntient sibi, 
quem assensum, 
quos clamores excitarim, 
quem eventum iudicii tulerim. 


Eadem, 
si quando recito, 
in proximo discreta velo sedet, 
laudesque nostras 
avidissimis auribus excipit. 


Versus quidem meos cantat etiam 
formatque cithara 
non artifice aliquo docente, 
sed amore, 
qui magister est optimus. 


His ex causis 
in spem certissimam adducor, 
perpetuam nobis 
maioremque in dies 
futuram esse concordiam. 


Non enim aetatem meam 
aut corpus, 
quae paulatim occidunt 
ac senescunt, 
sed gloriam diligit.
Nec aliud decet
tuis manibus educatam,
tuis praeceptis institutam,
quae nihil in contubernio tuo viderit, 
nisi sanctum honestumque,
quae denique amare me ex tua praedicatione consueverit.
Nam
cum matrem meam parentis loco vererere,
me a pueritia statim
formare,

laudare,

talemque qualis nunc uxori meae videor, 
ominari
solebas.
Certatim ergo tibi gratias agimus,
ego quod illam mihi,
illa quod me sibi
dederis,
quasi invicem elegeris. 
Vale.

